3. การประกอบธุรกิจของแต่ละสายผลิตภัณฑ์

3.1 ธุรกิจถือลิขสิทธิ์และจัดจำหน่าย

แมงป่องดำเนินธุรกิจถือลิขสิทธิ์ และจำหน่ายสินค้าเพื่อความบันเทิงภายในบ้านภายใต้ตราสินค้า
”แมงป่อง” รวมถึงเป็นผู้จัดจำหน่ายสินค้าลิขสิทธิ์ภายใต้ตราสินค้าคู่ค้าอื่นๆ
ซึ่งรายได้จากการดำเนินธุรกิจดังกล่าว ในปี 2546 และ ปี 2547 เท่ากับ 1,361 ล้านบาท และ
1,458 ล้านบาท หรือ คิดเป็นสัดส่วนร้อยละ 93.5 และ 94.3 ของรายได้รวม ตามลำดับ

3.1.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของแมงป่องคือลิขสิทธิ์ภาพยนตร์และเพลงเพื่อนำมาผลิตและจัดจำหน่ายภาพยนตร์ในรูปแผ่นวีซีดี
ดีวีดี และเพลงในรูปเทปคาสเซท ซีดี ภายใต้ตราสินค้าแมงป่อง
รวมถึงสินค้าเพื่อความบันเทิงในรูปวีซีดี ดีวีดี เทปคาสเซท ซีดี ภายใต้ตราสินค้าคู่ค้าอื่นๆ

ในช่วงที่ผ่านมา
แมงป่องมีสัดส่วนรายได้จากการขายสินค้าลิขสิทธิ์แมงป่องและสินค้าลิขสิทธิ์ภายใต้ตราสินค้าคู่ค้าอื่นๆ
ดังนี้

+-------------+--------+--------+--------+--------+--------+--------+
|             | 2545   |        | 2546   |        | 2547   |        |
+-------------+--------+--------+--------+--------+--------+--------+
|             | จำนวน  | มูลค่า   | จำนวน  | มูลค่า   | จำนวน  | มูลค่า   |
|             |        |        |        |        |        |        |
|             | (เรื่อง  | (ล     | (เรื่อง  | (ล     | (เรื่อง  | (ล     |
|             | /อัลบั้ม) | ้านบาท) | /อัลบั้ม) | ้านบาท) | /อัลบั้ม) | ้านบาท) |
+-------------+--------+--------+--------+--------+--------+--------+
| สินค้า        |        |        |        |        |        |        |
| ลิขสิทธิ์แมงป่อง |        |        |        |        |        |        |
| –ลิขส        |        |        |        |        |        |        |
| ิทธิ์จากภายนอก |        |        |        |        |        |        |
+-------------+--------+--------+--------+--------+--------+--------+
| - ภาพยนตร์   | 252    | 463    | 174    | 933    | 248    | 727    |
+-------------+--------+--------+--------+--------+--------+--------+
| - เพลง      | 26     | 58     | 18     | 31     | 48     | 24     |
+-------------+--------+--------+--------+--------+--------+--------+
| สินค้า        |        |        |        |        |        |        |
| ลิขสิทธิ์แมงป่อง |        |        |        |        |        |        |
| –ลิขสิทธิ์จ     |        |        |        |        |        |        |
| ากกลุ่มแมงป่อง |        |        |        |        |        |        |
+-------------+--------+--------+--------+--------+--------+--------+
| - ภาพยนตร์   | -      | -      | 7      | 16     | 12     | 87     |
+-------------+--------+--------+--------+--------+--------+--------+
| - เพลง      | -      | -      | 7      | 12     | 3      | 119    |
+-------------+--------+--------+--------+--------+--------+--------+
| สินค้าล       |        |        |        |        |        |        |
| ิขสิทธิ์ภายใต้ตร |        |        |        |        |        |        |
| าสินค้าคู่ค้าอื่นๆ |        |        |        |        |        |        |
+-------------+--------+--------+--------+--------+--------+--------+
| - ภาพยนตร์   | 783    | 147    | 1,021  | 245    | 360    | 326    |
+-------------+--------+--------+--------+--------+--------+--------+
| - เพลง      | 1,181  | 161    | 1,253  | 124    | 600    | 175    |
+-------------+--------+--------+--------+--------+--------+--------+
| รวม         | 2,242  | 829    | 2,480  | 1,361  | 1,271  | 1,458  |
+-------------+--------+--------+--------+--------+--------+--------+

3.1.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่แมงป่องจัดจำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์แมงป่อง

    1.  สินค้าประเภทภาพยนตร์

1.1.1 ขั้นตอนการจัดหาลิขสิทธิ์
เนื่องจากลิขสิทธิ์ภาพยนตร์ที่เป็นที่ต้องการของตลาดมีอยู่เป็นจำนวนจำกัด
แต่ด้วยประสบการณ์ในธุรกิจทำให้แมงป่องสามารถจัดซื้อและจัดทำลิขสิทธิ์ที่เป็นที่ต้องการของตลาดและสามารถนำลิขสิทธิ์ที่มีอยู่มาผลิตในรูปสื่อต่างๆ
คือ วีซีดี และดีวีดีได้อย่างมีประสิทธิภาพ

การจัดซื้อลิขสิทธิ์

- ลิขสิทธิ์ภาพยนตร์ไทย แมงป่องจัดซื้อลิขสิทธิ์ภาพยนตร์ไทยจากผู้ผลิตภาพยนตร์โดยตรง
โดยซื้อลิขสิทธิ์จากบริษัทหนังชั้นนำของประเทศไทยเช่น สหมงคลฟิล์ม, ไฟว์สตาร์ โปรดักชั่น,
พร้อมมิตร โปรดักชั่น, จี เอ็ม เอ็ม พิคเจอร์, ฟิล์บางกอก, อาร์เอสฟิล์ม, พระนครฟิล์ม, ซีเอ็ม
ฟิล์ม ฯลฯ ลักษณะการจัดซื้อลิขสิทธิ์ของแมงป่องจะมีทั้งซื้อแบบเป็นชุด (Package)
โดยการเซ็นสัญญากับผู้ผลิตหรือผู้จัดจำหน่ายล่วงหน้าหลาย ๆ
เรื่องจากผู้ผลิตหรือผู้จัดจำหน่ายแต่ละราย และจัดซื้อลิขสิทธิ์เป็นรายเรื่อง
ตัวอย่างภาพยนตร์ไทยที่ทางแมงป่องได้เซ็นสัญญาซื้อลิขสิทธิ์เช่น ”ต้มยำกุ้ง”, ”นเรศวร“,
”ซุ้มมือปืน“, ”7 ประจัญบาน 2“, ”คนเห็นผี 10“, ”เดอะเมีย“, ”จอมขมังเวทย์“,
”หลวงพี่เท่ง“, ”นานาช่า“, ”หมานคร“, “คนระลึกชาติ”, เป็นต้น

ลิขสิทธิ์ภาพยนตร์ต่างประเทศ
แมงป่องจัดซื้อลิขสิทธิ์ภาพยนตร์ต่างประเทศโดยเซ็นสัญญาซื้อจากผู้จัดจำหน่ายและตัวแทนภายในประเทศและต่างประเทศ
อาทิ มงคล เมเจอร์, Box Office, และตัวแทนจำหน่ายภาพยนตร์ในงานเทศกาลภาพยนตร์ต่าง
ๆ ทั้งภาพยนตร์ฝรั่งและเอเชีย
ทั้งนี้ลักษณะการจัดซื้อลิขสิทธิ์ภาพยนตร์ต่างประเทศจะมีทั้งซื้อเป็นแบบเรื่อง ๆ และแบบชุด
ตัวอย่างลิขสิทธิ์ภาพยนตร์ต่างประเทศของแมงป่องได้แก่ “The Aviator”, “The Phantom of
the Opera”, “Blade Trinity”, “Sin City”, “The Lord of the Rings: Trilogy
Extended Version”, “Son of the Mask”, “Being Julia”, “Hostage”, “Hotel
Rwanda”, “Love So Divine”, รวมทั้งหนังชุดซีรี่ยส์สุดฮิตจากประเทศเกาหลี เช่น
“Something about 1%”, “What Happen in Bali”, “My Prince First Love”
เป็นต้น

การจัดทำลิขสิทธิ์โดยแมงป่อง แมงป่องได้มีการดำเนินการผลิตภาพยนตร์เพื่อฉายในโรงภาพยนตร์
และภาพยนตร์โฮมมูวี่
ซึ่งเป็นการสร้างภาพยนตร์เพื่อลงแผ่นวีซีดีและดีวีดีซึ่งถือว่าเป็นลิขสิทธิ์ของแมงป่องโดยตรง ได้แก่
“บุปผาราตรี”, “เจ้าสาวผัดไทย”, “บุปผาราตรี เฟส 2” ส่วนภาพยนตร์โฮมมูวี่ได้แก่ “ย่านาค
(3มิติ)”, “หอผี (3มิติ)”, ช้างเพื่อนแก้ว 2”, “เณรจิ๋วจอมขมังเวทย์” เป็นต้น
การที่แมงป่องดำเนินการผลิตเองก็เพื่อลดการพึ่งพาการจัดหาลิขสิทธิ์จากภายนอกเพียงอย่างเดียว

2.  ขั้นตอนการผลิตสินค้า เมื่อบริษัทฯได้ลิขสิทธิ์ภาพยนตร์แล้ว
    จะนำมากำหนดจำนวนการผลิตในรูปแบบสื่อต่าง ๆ ซึ่งได้แก่ วีซีดี และดีวีดี
    โดยบริษัทฯมีนโยบายในการจ้างผู้ผลิตวีซีดี และดีวีดี
    เพื่อลดความเสี่ยงในการลงทุนในเรื่องเทคโนโลยีของอุปกรณ์และการว่าจ้างบุคลากร
    ปัจจุบันบริษัทฯมีพันธมิตรทางการค้าที่เป็นผู้ผลิตวีซีดี และดีวีดี ให้แก่บริษัทที่สำคัญ 8-9 แห่ง
    ซึ่งบริษัทฯมีการตรวจสอบประวัติและความน่าเชื่อถือของผู้ผลิตแต่ละรายล่วงหน้า
    เพื่อป้องกันการลักลอบการผลิตสินค้าที่ไม่ได้รับอนุญาต

2.  สินค้าประเภทเพลง

    1.  ขั้นตอนการจัดหาลิขสิทธิ์

การจัดซื้อลิขสิทธิ์ สำหรับลิขสิทธิ์เพลงสากลต่างประเทศ
บริษัทฯจะติดต่อขอซื้อลิขสิทธิ์เพลงจากต่างประเทศ ผ่านผู้ผลิต ผู้จัดจำหน่าย
และหรือตัวแทนการจัดจำหน่าย ปัจจุบันบริษัทฯซื้อเพลงดังกล่าวจากบริษัท Countdown Music
ประเทศเยอรมนี, SBI ประเทศอังกฤษ และ DBY Records
ซึ่งเป็นการรวมกันระหว่างประเทศไทย อังกฤษ และอินเดีย ลิขสิทธิ์เพลงดังกล่าวจะมีอายุสัญญา 1
ปี และในแต่ละปีบริษัทฯจะซื้อลิขสิทธิ์เพลงประมาณ 250-300 เพลง
และจะทำการคัดเลือกเพลงจากลิขสิทธิ์เพลงที่ได้มาเพื่อประกอบเป็นอัลบั้มเพลงภายใต้โลโก้ Maxx
Music

การจัดทำลิขสิทธิ์โดยแมงป่อง สำหรับลิขสิทธิ์เพลงไทย
ในปัจจุบันแมงป่องเป็นผู้ดำเนินการผลิตเพลงลูกทุ่งที่ประสบความสำเร็จอย่างมากคือ น้องมายต์
อัลบั้ม”ป่วนเมือง”, “แครอทแด๊นซ์”, ศรีไพร สารีวงศ์ “ขายด่วน”, สายฝน อุทัยรัตน์
“รักพ่ายใจสู้”, กระต่ายขาว ดาวรุ่ง “อ้อนป้า”

1.2.2 ขั้นตอนการผลิตสินค้า โดยการจ้างผู้ผลิตที่มีคุณภาพ
และเป็นพันธมิตรทางการค้ากับแมงป่องเป็นผู้ผลิตในรูปแบบคาสเซทเทป ซีดี และวีซีดีคาราโอเกะ

  2) สินค้าลิขสิทธิ์ภายใต้ตราสินค้าคู่ค้าอื่น ๆ

เพื่อให้ร้านแมงป่องมีสินค้าที่มีความหลากหลาย ตอบสนองความต้องการของลูกค้าได้อย่างครบถ้วน
บริษัทฯจึงมีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นภาพยนตร์ในรูปวีซีดี
ดีวีดี และเพลงในรูปคาสเซทเทป และซีดี จากผู้ผลิต ผู้จัดจำหน่าย และตัวแทนจัดจำหน่ายสินค้า
ทั้งนี้ที่ผ่านมาบริษัทฯเป็นตัวแทนจำหน่ายสินค้าประเภทภาพยนตร์ให้กับ CVD, Right Picture และ
Pacific เป็นต้น และเป็นตัวแทนจำหน่ายสินค้าประเภทเพลงให้กับ บริษัท จีเอ็มเอ็ม แกรมมี่
จำกัด (มหาชน) และบริษัท อาร์. เอส. โปรโมชั่น จำกัด (มหาชน) จำกัด เป็นต้น

การบริหารลิขสิทธิ์และสินค้าคงคลัง 

บริษัทฯมีนโยบายในการบริหารลิขสิทธิ์โดยมุ่งเน้นการจัดซื้อลิขสิทธิ์ที่มีคุณภาพและเป็นที่นิยมของลูกค้าและคัดเลือกลิขสิทธิ์ที่บริษัทฯถืออยู่เพื่อผลิตสินค้าในรูปแบบต่างๆให้ตรงความต้องการของลูกค้าได้อย่างเหมาะสมโดยตรวจสอบความนิยมของลิขสิทธิ์และแนวโน้มความต้องการสินค้าก่อนการผลิต
นอกจากนี้บริษัทฯยังมีนโยบายการบริหารสินค้าคงคลังโดยการตรวจสอบยอดขายสินค้าในช่วงแรกหลังการจัดจำหน่าย
และหลังการใช้กลยุทธ์ทางการตลาด
โดยแต่ละสาขาจะส่งข้อมูลการขายสินค้าให้สำนักงานใหญ่ทุกสิ้นวันทำการ
เพื่อให้บริษัทฯมีข้อมูลในการบริหารสินค้าคงคลังให้มีประสิทธิภาพเพิ่มมากขึ้น

3.1.3 การตลาดและภาวะการแข่งขัน

  1) การตลาด

  1.1 กลยุทธ์การตลาด

-   กลยุทธ์ช่องทางการจัดจำหน่าย

แมงป่องมีช่องทางการจำหน่ายเป็นของตนเองในรูปร้านแมงป่อง (Retail Outlet)
ซึ่งกระจายอยู่ครอบคลุมทั่วประเทศและตั้งอยู่ในเขตศูนย์การค้า ช๊อปปิ้งพลาซ่า ย่านธุรกิจ
แหล่งชุมชนที่อยู่อาศัย ทั้งนี้แมงป่องมีนโยบายขยายสาขาและจุดขายอย่างต่อเนื่อง
เพื่อให้เป็นร้านสะดวกซื้อสำหรับสิ่งบันเทิงภายในบ้าน สามารถเข้าถึงลูกค้าโดยตรง
ซึ่งจะทำให้แมงป่องทราบและวางกลยุทธ์ทางการตลาดเพื่อตอบสนองความต้องการลูกค้าได้อย่างถูกต้องและรวดเร็ว
รวมถึงเป็นการขยายฐานลูกค้า และสร้างตราสินค้า “แมงป่อง” ให้ลูกค้าเกิดความภักดีต่อตราสินค้า
สำหรับการขายสินค้าผ่านผู้จัดจำหน่ายและตัวแทนจำหน่าย (Wholesale) นั้น
แมงป่องใช้กลยุทธ์การขายสินค้าที่มีคุณภาพ มีความหลากหลาย
การสร้างความโดดเด่นให้แก่สินค้าทั้งในด้านบรรจุภัณฑ์ (Packaging) การจัดอันดับภาพยนตร์
(Rating) และการโฆษณาประชาสัมพันธ์สินค้าอย่างต่อเนื่อง
ทำให้ผู้จัดจำหน่ายและตัวแทนจำหน่ายสามารถขายสินค้าได้ง่ายและรวดเร็วขึ้น

  จำนวนสาขาและจุดขายของแมงป่องในช่วง 4 ปีที่ผ่านมา

  ------------------- ----------- ------------ ------------ ----------------
                      2544        2545         2546         2547

  จำนวนสาขาและจุดขาย   62          107          160          243
  ------------------- ----------- ------------ ------------ ----------------

-   กลยุทธ์การผลิตสินค้าที่มีคุณภาพ

เนื่องจากปัจจัยสำคัญในการเลือกซื้อสินค้าเพื่อความบันเทิงนั้นคือคุณภาพสินค้า
ดังนั้นบริษัทฯจึงมีการคัดเลือกลิขสิทธิ์ภาพยนตร์และเพลงที่มีคุณภาพและได้รับความนิยม
เลือกใช้ระบบและเทคโนโลยีการผลิตของบริษัทรับจ้างผลิตสินค้าที่มีความทันสมัย
เพื่อให้ได้สินค้าที่มีคุณภาพสูง ระบบภาพ สี เสียงคมชัด

-   กลยุทธ์การสร้างความแตกต่าง

บริษัทฯมีการสร้างความแตกต่างให้กับสินค้าโดยใช้บรรจุภัณฑ์ (Packaging) ที่มีความโดดเด่น,
การให้บริการหลังการขาย โดยรับประกันคุณภาพสินค้า (Warranty)
และการสร้างนวัตกรรมใหม่ๆในตัวสินค้า เช่น
รูปแบบวีซีดีที่มีคุณสมบัติใกล้เคียงกับดีวีดีที่สามารถเลือกเมนูที่เคลื่อนไหวในซีนต่าง ๆ ได้
(Interactive Menu Highlight) รูปแบบดีวีดีที่มีการพัฒนาเป็นดีวีดี 9
ที่มีภาพและเสียงปรากฏเช่นเดียวกับในโรงภาพยนตร์ (Anamorphic Widescreen)
การจัดอันดับภาพยนตร์ (Rating)
เพื่อให้ลูกค้าทราบถึงคุณภาพและสามารถตัดสินใจซื้อได้ง่ายขึ้นเป็นต้น

-   กลยุทธ์ในด้านความหลากหลายของผลิตภัณฑ์

บริษัทฯได้จัดหาลิขสิทธิ์จากผู้ผลิตทั้งในประเทศและต่างประเทศเป็นจำนวนมาก
เพื่อให้สินค้าของบริษัทฯมีความหลากหลายสูง และเป็นทางเลือกให้กับลูกค้าของบริษัทฯ
ทั้งในด้านรูปแบบผลิตภัณฑ์ที่มีทั้งวีซีดี ดีวีดี เทปคาสเซท ซีดี
และในด้านประเภทสินค้าที่มีทั้งภาพยนตร์ไทย ภาพยนตร์ฮอลลี่วูด ภาพยนตร์ฮ่องกง ญี่ปุ่น เกาหลี
และไต้หวัน เป็นต้น ขณะที่สินค้าประเภทเพลงมีทั้งเพลงไทย เพลงสากลต่างประเทศ
นอกจากนี้บริษัทฯยังมีสินค้าความบันเทิงประเภทเทปคอนเสิร์ต สารคดี การ์ตูน และโชว์ต่าง ๆ
เพื่อตอบสนองความต้องการของลูกค้าทุกเพศ และทุกวัย

-   กลยุทธ์การกำหนดราคา

บริษัทฯมีนโยบายในการกำหนดราคาสินค้าให้สามารถแข่งขันได้
และให้ผลตอบแทนที่เหมาะสมแก่บริษัทฯ

-   กลยุทธ์ในการโฆษณาและประชาสัมพันธ์

  สามารถแบ่งได้เป็น 2 ระดับคือ

- การโฆษณาและประชาสัมพันธ์บริษัทฯ มีการโฆษณาในรูปแบบการตกแต่งหน้าร้าน (Display),
การจัดวางสินค้า, Point of Purchase (POP)
ซึ่งการที่แมงป่องมีความได้เปรียบในด้านการมีสาขาและจุดขายจำนวนมากถือเป็นการโฆษณาและสร้างตราสินค้า
ให้ผู้บริโภคจดจำตราสินค้า “แมงป่อง” ของบริษัทฯ
นอกจากนี้บริษัทฯยังมีการโฆษณาและประชาสัมพันธ์ผ่านสื่อวิทยุ โทรทัศน์ และสิ่งพิมพ์
รวมถึงการจัดกิจกรรมต่าง ๆ อย่างต่อเนื่อง

- การโฆษณาและประชาสัมพันธ์สินค้าของบริษัทฯ
บริษัทฯได้จัดงบประมาณในการโฆษณาและประชาสัมพันธ์ภาพยนตร์แต่ละเรื่องของบริษัทฯ
ในรูปของการตกแต่งหน้าร้าน (Display)
การโฆษณาในหนังสือพิมพ์เพื่อประชาสัมพันธ์ผลิตภัณฑ์ใหม่ของบริษัทฯ
รวมถึงการร่วมกับบริษัทสร้างภาพยนตร์ประชาสัมพันธ์ภาพยนตร์ในช่วงเข้าฉายในโรงภาพยนตร์
โดยมีการใส่โลโก้ แมงป่องในแผ่นภาพโฆษณาภาพยนตร์ตามสถานที่ต่าง ๆ อาทิ ใต้รถไฟฟ้า
และหน้าโรงภาพยนตร์ ที่เป็นที่สังเกตของคนทั่วไป
เพื่อเป็นสัญลักษณ์การถือลิขสิทธิ์ภาพยนตร์และนำมาจัดจำหน่ายในรูปสินค้าเพื่อความบันเทิงภายในบ้าน

-   กลยุทธ์การปรับเปลี่ยนรูปแบบสินค้าในร้านให้ตรงกับความต้องการของลูกค้า

บริษัทฯมีการปรับเปลี่ยนรูปแบบสินค้าตามสมัยนิยมและเทคโนโลยีที่เปลี่ยนแปลงไป จากวีดีโอ มาเป็น
วีซีดี และเป็นดีวีดี ซึ่งเป็นสินค้าที่มีคุณภาพมากยิ่งขึ้น
นอกจากนั้นบริษัทฯจะมีการปรับเปลี่ยนสัดส่วนสินค้าเหล่านี้ตามความเหมาะสมกับสถานที่ตั้งของร้าน
โดยพิจารณาจากประสบการณ์และข้อมูลของผู้เข้ามาใช้บริการในแต่ละแห่งเป็นหลัก
เพื่อให้สามารถจัดวางสินค้าให้ตรงกับความต้องการของลูกค้าในแต่ละพื้นที่ให้มากที่สุด

2)  ลักษณะลูกค้าและกลุ่มลูกค้าเป้าหมาย

บริษัทฯแบ่งกลุ่มลูกค้าเป้าหมายออกเป็น 2 กลุ่มดังนี้

กลุ่มที่ 1 ผู้บริโภคโดยตรง (End User) คือบุคคลทั่วไปที่ซื้อสินค้าจากร้านแมงป่อง แฟรนไชส์
ร้านค้าสะดวกซื้อ และซุปเปอร์สโตร์ ที่มีสินค้าแมงป่องวางจำหน่าย
ลูกค้ากลุ่มนี้นิยมชมภาพยนตร์และฟังเพลงที่บ้านหรือนิยมซื้อผลงานภาพยนตร์และเพลงเพื่อเก็บสะสม
โดยรวมถึงสมาชิกของบริษัทฯจำนวนกว่า 600,000 ราย ที่มีความจงรักภักดีต่อตราสินค้าสินค้า
“แมงป่อง” (Brand Loyalty)
และมีความเชื่อมั่นในคุณภาพของสินค้าและบริการที่ได้รับจากร้านค้าและสินค้าของแมงป่อง

กลุ่มที่ 2 ผู้จัดจำหน่าย ตัวแทนจำหน่าย และกลุ่มผู้ผลิตเครื่องใช้ไฟฟ้า
ปัจจุบันบริษัทฯมีลูกค้าที่เป็นผู้จัดจำหน่ายและตัวแทนจำหน่ายจำนวนกว่า 80
รายและบริษัทผู้ผลิตเครื่องใช้ไฟฟ้าจำนวนกว่า 20 ราย

3)  การจำหน่ายและช่องทางการจำหน่าย

ปัจจุบันบริษัทฯมีช่องทางการจำหน่าย 3 ช่องทางดังนี้

1.  สาขาและจุดขายแมงป่อง (Outlet) ณ วันที่ 31 ธันวาคม 2547
    แมงป่องมีสาขาและจุดขายรวมกันทั้งสิ้น 243 แห่ง
    โดยสาขาและจุดขายเหล่านี้จะมีพนักงานขายแมงป่อง (Product Consultant)
    เพื่อให้คำแนะนำและอำนวยความสะดวกแก่ลูกค้าในการซื้อสินค้าของแมงป่อง
    สาขาและจุดขายของแมงป่องเน้นตั้งอยู่ในย่านชุมชน และศูนย์การค้าชั้นนำต่างๆ
    เพื่อเข้าถึงกลุ่มลูกค้าเป้าหมายได้อย่างทั่วถึง
    และอำนวยความสะดวกให้ลูกค้าในการซื้อสินค้าของแมงป่อง
    ทั้งนี้ในจำนวนดังกล่าวมีร้านแมงป่องที่จดทะเบียนเป็นสาขา จำนวน 102 แห่ง
    ร้านแมงป่องที่เป็นรูปแบบแฟรนไชส์จำนวน 9 แห่ง และร้านแมงป่องที่มีลักษณะเป็นจุดขาย
    (Outlet) จำนวน132 แห่ง ซึ่งหากพิจารณาลักษณะและขนาดของร้านแมงป่อง
    243แห่งดังกล่าว สามารถแบ่งตามประเภทและทำเลที่ตั้งได้ดังนี้

  --------------------------------- ----------- ------------- -------------
  รูปแบบ                             จำนวน (ร้าน)               

                                    กทม.        ต่างจังหวัด      รวม

  ร้านแมงป่องในศูนย์การค้า               55          26            81

  ร้านแมงป่องนอกศูนย์การค้า              19          1             20

  ร้านแฟรนไชส์แมงป่อง                  8           1             9

  ร้านแมงป่องคอนเนอร์                  7           20            27

  ร้านแมงป่องแบบเชลฟ์                  81          25            106

  รวม                               170         73            243
  --------------------------------- ----------- ------------- -------------

- ร้านแมงป่องในศูนย์การค้ามีทั้งขนาดใหญ่และขนาดเล็ก ตั้งอยู่ตามศูนย์การค้าชั้นนำทั่วไป อาทิ
เช่น ห้างเซ็นทรัล เดอะมอลล์ เทสโก้โลตัส บิ๊กซี แมคโคร โรงภาพยนตร์ เป็นต้น

- ร้านแมงป่องนอกศูนย์การค้า เป็นการเช่าพื้นที่และหรืออาคารที่ตั้งอยู่ในย่านชุมชนที่สำคัญ เช่น
ร้านแมงป่อง ถ. สุขุมวิท 71 ถ.ประชาอุทิศ 38, ซอยประสานมิตร, ซอยลาดพร้าว 87,
ซอยลาดพร้าว 101 รวมถึงสถานีรถไฟฟ้า BTS เป็นต้น

- ร้านแฟรนไชส์แมงป่อง เป็นการอนุญาตให้บุคคลภายนอกใช้สิทธิเปิดภายใต้ชื่อร้านแมงป่อง
และมีการเก็บค่าธรรมเนียมตอบแทน (Loyalty Fee)
โดยคู่สัญญาจะเป็นผู้รับผิดชอบเงินลงทุนต่างๆ ได้แก่ ค่าตกแต่งปรับปรุงร้าน ค่าธรรมเนียม
ต้นทุนสินค้าเอง สำหรับบริษัทฯจะให้การสนับสนุนด้านการฝึกอบรม การออกแบบร้าน
การจัดวางสินค้า การโฆษณา เป็นต้น ตัวอย่างร้านในลักษณะนี้ได้แก่ ร้านแมงป่องสามย่าน
ร้านแมงป่องตรอกจันทร์ เป็นต้น

- ร้านแมงป่องคอนเนอร์ เป็นร้านซึ่งจัดวางสินค้าแมงป่องในพื้นที่ของศูนย์การค้า
และจ่ายค่าเช่าพื้นที่เป็นเปอร์เซ็นต์ของรายได้ ตัวอย่างร้านแมงป่องคอนเนอร์ อาทิ
ร้านแมงป่องดิเอ็มโพเรียม ร้านแมงป่องเดอะมอลล์ งามวงศ์วาน ร้านแมงป่องจัสโก้ รัตนาธิเบศร์
เป็นต้น

- ร้านแมงป่องแบบเชลฟ์ เป็นจัดวางสินค้าแมงป่องบนเชลฟ์ของศูนย์การค้า
โดยชำระค่าเช่าในรูปแบบค่าเช่า และการจ่ายค่าเช่าเป็นเปอร์เซ็นต์ของรายได้
ตัวอย่างของร้านในรูปแบบดังกล่าวได้แก่ ร้านแมงป่องบิ๊กซี ราชดำริ ร้านแมงป่องคาร์ฟูร์ รัชดา
ร้านแมงป่องโลตัส ลาดพร้าว เป็นต้น

ทั้งนี้แมงป่องมีแผนที่จะขยายช่องทางการจำหน่ายทั้งในรูปแบบสาขาและจุดขายที่ใช้เงินลงทุนไม่สูงนัก
มุ่งเน้นการขายสินค้าเพื่อให้ผลตอบแทนคืนทุนเร็ว
และไม่มีนโยบายในการขยายสาขาในรูปแบบแฟรนไชส์

2.  ผู้จัดจำหน่ายและตัวแทนจำหน่าย (Wholesale) เป็นการขายส่งสินค้า
    ให้กับผู้จัดจำหน่ายและตัวแทนต่าง ๆ ในกรุงเทพฯและต่างจังหวัด รวมถึงร้านค้าสะดวกซื้อ
    ซุปเปอร์สโตร์ต่าง ๆ เช่น ร้าน 7-11 ร้าน B2S, ปั้ม Jet
    ซึ่งผู้จัดจำหน่ายและตัวแทนจำหน่ายดังกล่าวจะกระจายสินค้าของแมงป่องไปยังร้านค้าต่าง ๆ
    ทั่วประเทศเพื่อจำหน่ายสินค้าของแมงป่องให้กับลูกค้าทั่วไป

3.3 ผู้ผลิตเครื่องใช้ไฟฟ้า และตลาดคอมพิวเตอร์ ในรูปแบบการจำหน่ายแบบชุด (Bundle)
ส่วนใหญ่เป็นสินค้าในรูปแบบของ ดีวีดี และวีซีดี โดยจำหน่ายในปริมาณมาก (เป็น lot)
ให้กับบริษัทผู้ผลิตเครื่องใช้ไฟฟ้า เช่น โซนี่ พานาโซนิค, ไพโอเนียร์, แฟมมิลี่, โซเคน
และอคอนเนติค
เพื่อที่ผู้ผลิตเครื่องใช้ไฟฟ้าดังกล่าวจะนำสินค้าของแมงป่องไปทำรายการส่งเสริมการขายกับเครื่องเล่นวีซีดี
และดีวีดีของตนโดยการแถมแผ่นวีซีดีและดีวีดีเป็นสินค้าโปรโมชั่นไปพร้อมกับเครื่องเล่น
เนื่องจากตลาดเครื่องใช้ไฟฟ้ามีการขยายตัวสูงและเป็นสินค้าที่ใช้ประกอบกัน (Complementary
Products) บริษัทฯจึงได้เริ่มช่องทางการจำหน่ายในรูปแบบนี้ เมื่อเดือนมกราคม 2545

รายได้และสัดส่วนการจัดจำหน่ายผ่านแต่ละช่องทาง หน่วย: ล้านบาท

  --------------------------------- ------ ------ -------- ------ ------- --------
  ช่องทางการจัดจำหน่าย                 2545          2546            2547    

                                    มูลค่า   %      มูลค่า     %      มูลค่า    %

  สาขาและจุดขาย                      529    64%    662      49%    872*    60%

  ผู้จัดจำหน่ายและตัวแทนจำหน่าย (ขายส่ง)   225    27%    621      46%    527     35%

  ผู้ผลิตเครื่องใช้ไฟฟ้าและตลาดคอมพิวเตอร์   51     6%     55       4%     41      3%

  แฟรนไชส์                           15     2%     19       1%     8       1%

  อื่น (ถ้ามี)                          9      1%     4        0%     10      1%

  รวม                               829    100%   1,361    100%   1458    100.0%
  --------------------------------- ------ ------ -------- ------ ------- --------

*รวมยอดขายที่มีลักษณะเป็นแบบคอนเนอร์และเชลฟ์ในห้างสรรพสินค้าประมาณ 99 ล้านบาท

4.  4) ภาวะอุตสาหกรรมและการแข่งขัน

5.  ก. อุตสาหกรรมจำหน่ายวีซีดีและดีวีดี

ตลาดจำหน่ายวีซีดีและดีวีดีมีการเติบโตอย่างเด่นชัดตั้งแต่ปี 2544 และเติบโตอย่างต่อเนื่อง
โดยมูลค่าตลาดโฮม เอ็นเตอร์เทนเมนท์ ในปี 2545 มีมูลค่าประมาณ 4,000-5,000 ล้านบาท[1]
ซึ่งตัวเลขดังกล่าวยังไม่นับรวมสินค้าที่ละเมิดลิขสิทธิ์ ที่มีสัดส่วนอยู่ประมาณ 40%
ของตลาดรวมทั้งหมด[2] มูลค่าดังกล่าวประกอบด้วยตลาดวีซีดีสัดส่วนประมาณ 80% คาดว่าในปี
2546 และปี 2547 มูลค่าตลาดโฮม เอ็นเตอร์เทนเม้นท์จะอยู่ที่ประมาณ 6,000 ล้านบาท และ
7,000ล้านบาท ตามลำดับ และคาดจะมีอัตราการขยายตัวต่อเนื่องในปี 2548 ประมาณ 25%[3]
อันเป็นผลมาจาก

-   ราคาของสินค้ามีการปรับตัวลดลง
    จากการที่ผู้ประกอบการหันมาใช้กลยุทธ์ทางด้านราคาเพื่อแก้ปัญหาสินค้าละเมิดลิขสิทธิ์
    ประกอบกับจำนวนผู้ประกอบการธุรกิจนี้มีเพิ่มมากขึ้น
    ส่งผลให้เกิดการแข่งขันในด้านราคาเพื่อให้สามารถแข่งขันกับคู่แข่งได้ ซึ่งการที่ระดับราคาวีซีดี
    และดีวีดีลดลงมาดังกล่าวถือเป็นปัจจัยหลักในการกระตุ้นความต้องการของลูกค้า
    เพราะราคาสินค้าไม่แพง โดยราคาแผ่นวีซีดีมีตั้งแต่ราคา 19-29 บาทไปจนถึงราคาประมาณ
    100-130 กว่าบาท ทั้งนี้ขึ้นอยู่กับประเภทและคุณภาพภาพยนตร์

-   เครื่องเล่นวีซีดีและดีวีดีมีราคาลดลง ตลาดเครื่องใช้ไฟฟ้าเครื่องเล่นวีซีดี และดีวีดีในช่วง 2
    ปีที่ผ่านมามีการแข่งขันเพิ่มสูงขึ้น ทั้งจากผู้ผลิตภายในประเทศ และต่างประเทศ อาทิ เช่น
    ญี่ปุ่น เกาหลี และจีน
    ส่งผลให้ราคาเครื่องเล่นวีซีดีและดีวีดีลดลงหากเทียบกับราคาในอดีตที่สินค้าดังกล่าวเริ่มเข้ามาในตลาด
    โดยเฉพาะเครื่องเล่นวีซีดี ปัจจุบันราคาอยู่ที่ประมาณ 1,000-2,000 บาท
    ขณะที่เครื่องเล่นดีวีดีราคาต่ำสุดอยู่ที่ประมาณ 3,000 บาท
    ประกอบกับการแข่งขันของผู้จำหน่ายสินค้าที่ต้องการส่วนแบ่งในตลาดเพิ่มมากขึ้น
    ด้วยการใช้กลยุทธ์ส่งเสริมการขาย เช่น การให้สินเชื่อดอกเบี้ยต่ำ การแจกของแถม เป็นต้น
    รวมถึงการเติบโตของการให้สินเชื่อบัตรเครดิตซึ่งถือเป็นปัจจัยส่งเสริมให้ผู้บริโภคมีกำลังซื้อเพิ่มมากขึ้น
    ส่งผลให้ตลาดเครื่องใช้ไฟฟ้าดังกล่าวมีการเติบโต

รูปภาพแสดงยอดขายสะสมของจำนวนเครื่องเล่นวีซีดีและดีวีดีตั้งแต่ปี 2543-2548 (ประมาณการณ์)
และระดับราคาของเครื่องเล่นวีซีดีและดีวีดี

[]

*ยอดขายสะสมนับจากปี 2544

แหล่งที่มา: GFK Marketing Service Thailand และบริษัทผู้ผลิตเครื่องใช้ไฟฟ้า

ถึงแม้ว่ายอดขายเครื่องเล่นวีซีดีจะมีอัตราการเติบโตลดลงในปี 2546 และ 2547
อันเป็นผลมาจากผู้บริโภคหันไปนิยมเครื่องเล่นดีวีดีแทนเพราะราคาแพงกว่าเครื่องเล่นวีซีดีเล็กน้อยแต่สามารถเล่นได้ทั้งแผ่นวีซีดีและดีวีดี
และให้ภาพที่คมชัดมากกว่าเครื่องเล่นวีซีดี คาดว่าในปี 2548 ปริมาณเครื่องเล่นวีซีดี
และดีวีดีจะเพิ่มขึ้นจำนวน 1.6 ล้านเครื่อง หรือคิดเป็นอัตราการเติบโตร้อยละ 23

-   โรงภาพยนตร์มีการปรับราคาตั๋วชมภาพยนตร์สูงขึ้น
    จากอดีตที่ราคาตั๋วชมภาพยนตร์ขั้นต่ำอยู่ที่ประมาณ 80-100 บาทต่อที่นั่ง
    ปัจจุบันราคาดังกล่าวมีการปรับตัวเพิ่มขึ้นเป็น 100-120
    บาทต่อที่นั่งทำให้มีผู้บริโภคบางส่วนหันมานิยมซื้อแผ่นภาพยนตร์เพื่อชมภายในบ้านแทน
    เพราะสามารถดูได้หลายคน และราคาแผ่นภาพยนตร์บางเรื่องราคาถูกกว่า
    นอกจากนี้การที่มีจำนวนภาพยนตร์เพิ่มมากขึ้น และการที่จำนวนโรงภาพยนตร์ยังมีจำกัด
    ทำให้ระยะเวลาการฉายภาพยนตร์แต่ละเรื่องมีระยะเวลาสั้นลง
    ส่งผลให้ผู้บริโภคบางกลุ่มที่มีเวลาจำกัดไม่สามารถชมภาพยนตร์ในโรงภาพยนตร์ได้
    และหันมาซื้อแผ่นภาพยนตร์แทน

-   จำนวนและความของหลากหลายของภาพยนตร์
    เนื่องจากตลาดแผ่นวีซีดีและดีวีดีมีขนาดใหญ่มูลค่ากว่า 5,000-6,000
    ล้านบาทและมีแนวโน้มเติบโตสูง
    ทำให้มีการผลิตภาพยนตร์เพิ่มขึ้นเพื่อจำหน่ายลิขสิทธิ์ให้กับผู้ผลิตและจำหน่ายแผ่นวีซีดีและดีวีดี
    ขณะเดียวกันผู้ประกอบธุรกิจแต่ละรายพยายามสร้างความแตกต่างของเนื้อหาภาพยนตร์แผ่นโดยจัดหาลิขสิทธิ์ภาพยนตร์ที่มีแนวเรื่องที่หลากหลายมากขึ้นทั้งภาพยนตร์ไทย
    และต่างประเทศ ซึ่งรวมถึง ภาพยนตร์ฮอลลี่วู๊ด ฮ่องกง เกาหลี ญี่ปุ่น ไต้หวัน และยุโรป
    ถือเป็นการเพิ่มทางเลือกให้กับผู้บริโภคและตอบสนองความต้องการของลูกค้าได้เพิ่มมากขึ้น

-   ช่องทางการจัดจำหน่ายสินค้าที่มีความหลากหลายและเข้าถึงลูกค้าทุกระดับ
    การที่แผ่นวีซีดีและดีวีดีเริ่มกลายเป็นสินค้า Consumer product ราคาไม่แพง
    มีความหลากหลาย และหาซื้อง่ายทั้งจากร้านค้าหรือศูนย์เช่าของผู้ประกอบธุรกิจ ซุปเปอร์สโตร์
    Modern Trade อาทิ เช่น เทสโก้ โลตัส คาร์ฟูร์ ร้านสะดวกซื้ออย่าง 7-11
    ร้านค้าในสถานีบริการน้ำมัน รวมถึงร้านค้าทั่วไปในย่านชุมชนต่าง ๆ
    ทำให้ผู้บริโภคเกิดความสะดวกในการหาซื้อสินค้า เกิดการซื้อสินค้าเป็นประจำ
    และสนับสนุนให้ธุรกิจผลิตและจำหน่ายแผ่นวีซีดีและดีวีดีมีการเติบโต

  ภาวะการแข่งขัน

การที่ตลาดแผ่นวีซีดีและดีวีดีมีขนาดใหญ่และมีแนวโน้มการเติบโตอย่างต่อเนื่อง
เนื่องจากสินค้ามีราคาลดลง ผู้บริโภคหาซื้อง่าย
และเป็นสิ่งบันเทิงที่มีราคาถูกเมื่อเปรียบเทียบกับการชมในโรงภาพยนตร์
ทำให้เป็นสินค้าที่ได้รับความนิยมทั้งในเขตกรุงเทพและต่างจังหวัด
การเติบโตของธุรกิจดังกล่าวก่อให้เกิดการแข่งขันสูงในธุรกิจผลิตและจำหน่ายแผ่นวีซีดีและดีวีดี
ดังจะเห็นได้จากจำนวนผู้ประกอบธุรกิจที่มีกว่า 30 ราย
โดยผู้ประกอบการที่มีบทบาทสำคัญในธุรกิจนี้ได้แก่ บริษัท ซีวีดี อินเตอร์เนชั่นแนล จำกัด
(เน้นภาพยนตร์ต่างประเทศ) บริษัท อาร์ เอส โปรโมชั่น จำกัด (มหาชน) บริษัท จี เอ็ม เอ็ม
แกรมมี่ จำกัด บริษัท เอ พี เอส จำกัด บริษัท ไรท์ บิยอนด์ จำกัด บริษัท
อี.วี.เอส.เอ็นเตอร์เทนเม้นท์ จำกัด เป็นต้น รวมถึงตลาดสินค้าละเมิดลิขสิทธิ์
อย่างไรก็ตามการที่ผู้ประกอบการจะดำรงความสามารถในการแข่งขันในธุรกิจนี้ได้ขึ้นกับปัจจัยดังต่อไปนี้

-   การมีลิขสิทธิ์ภาพยนตร์ ลิขสิทธิ์ถือเป็นวัตถุดิบสำคัญที่มีอยู่อย่างจำกัดในการผลิตแผ่นวีซีดีและดีวีดี
    ปัจจุบันผู้ประกอบการแต่ละรายได้ใช้วิธีการต่าง ๆ
    เพื่อให้ได้มาซึ่งลิขสิทธิ์ที่มีคุณภาพและเป็นที่นิยม ซึ่งรวมถึงการแข่งขันด้านราคา
    ความสามารถในการจำหน่ายสินค้าภายใต้ลิขสิทธิ์ให้ประสบความสำเร็จเพื่อสร้างอำนาจในการต่อรองราคาลิขสิทธิ์
    รวมถึงการดำรงความสัมพันธ์ทางการค้ากับผู้ขาย/ผู้ผลิตลิขสิทธิ์
    และการหันมาเป็นผู้ผลิตภาพยนตร์เพื่อถือครองลิขสิทธิ์เอง

-   ช่องทางการจัดจำหน่าย
    ซึ่งเป็นปัจจัยสำคัญในการกระจายสินค้าเพื่อตอบสนองความต้องการของลูกค้าได้อย่างทั่วถึงและทันเวลา
    โดยเฉพาะผู้ประกอบการที่มีช่องทางการจัดจำหน่ายของตนเอง
    หรือมีความสัมพันธ์ที่ดีกับผู้จัดจำหน่าย ตัวแทนจัดจำหน่าย และร้านค้าหรือธุรกิจที่เป็นคู่ค้า
    การที่ผู้ประกอบการมีช่องทางการจัดจำหน่ายที่สามารถสร้างยอดขายได้อย่างมีประสิทธิภาพและประสิทธิผล
    ถือเป็นปัจจัยสำคัญอีกประการหนึ่งในการประกอบธุรกิจจัดจำหน่ายแผ่นวีซีดีและดีวีดีที่อยู่ในภาวะการแข่งขันสูง

-   การปราบปรามสินค้าละเมิดลิขสิทธิ์
    ตลาดสินค้าละเมิดลิขสิทธิ์ถือเป็นคู่แข่งที่สำคัญของผู้ประกอบการในธุรกิจนี้
    อย่างไรก็ตามการที่ภาครัฐและภาคเอกชนให้ความสำคัญในการปราบปรามสินค้าละเมิดลิขสิทธิ์
    อาทิ เช่น การตรวจจับโรงงานผลิตและผู้จำหน่ายสินค้าละเมิดลิขสิทธิ์
    การลดราคาสินค้าของผู้ประกอบการที่มีลิขสิทธิ์ถูกต้องเพื่อให้ราคาสินค้าไม่มีความแตกต่าง
    การส่งเสริมของภาครัฐและเอกชนในการต่อต้านสินค้าละเมิดลิขสิทธิ์ เป็นต้น
    ซึ่งหากพิจารณาประสิทธิภาพและประสิทธิผลในการปราบปรามประเภทสินค้าละเมิดลิขสิทธิ์
    จะพบว่าการปราบปรามสินค้าละเมิดลิขสิทธิ์ภาพยนตร์ไทยมีประสิทธิภาพมากกว่าเนื่องจากการผลิตและจำหน่ายสินค้าอยู่ในประเทศ
    ผู้ประกอบการสามารถตรวจสอบและแจ้งให้เจ้าหน้าที่ที่เกี่ยวข้องหรือบริษัทจัดการสินค้าละเมิดลิขสิทธิ์ให้จัดการได้อย่างรวดเร็ว

-   คุณภาพของสินค้าและบริการ คุณภาพของสินค้าทั้งในส่วนของลิขสิทธิ์และแผ่นวีซีดีและดีวีดี
    มีส่วนสำคัญที่กำหนดความสำเร็จในการจำหน่ายแผ่นภาพยนตร์นั้น ๆ
    การมีลิขสิทธิ์ภาพยนตร์ที่มีคุณภาพทั้งในเนื้อหา ภาพ และเสียง
    ประกอบกับการผลิตแผ่นวีซีดีและดีวีดีที่มีคุณภาพมีภาพและเสียงที่คมชัด
    นอกจากจะสร้างยอดขายให้กับสินค้านั้น ๆ
    แล้วยังเป็นการสร้างความจงรักภักดีในตราสินค้าสินค้าของผู้ประกอบการด้วย

สำหรับแมงป่องในฐานะผู้นำในธุรกิจจำหน่ายแผ่นวีซีดีและดีวีดีที่มีส่วนแบ่งการตลาดประมาณ 20
%[4] ของมูลค่าโดยรวมของตลาดโฮมเอ็นเตอร์เทนเมนท์
ที่มีประสบการณ์ในธุรกิจโฮมเอ็นเตอร์เทนเมนท์กว่า 20 ปี
มีการจัดหาลิขสิทธิ์ภาพยนตร์ทั้งไทยและต่างประเทศอย่างต่อเนื่อง
เพื่อนำมาผลิตเป็นผลิตภัณฑ์ภาพยนตร์ในรูปแบบวีซีดี ดีวีดี และจัดจำหน่ายในร้านแมงป่อง
ซึ่งเป็นที่รู้จักและยอมรับของคนทั่วไปมาตลอด
ซึ่งบริษัทฯมีนโยบายในการดำรงความสามารถในการแข่งขันดังนี้

1) การมีลิขสิทธิ์ที่มีคุณภาพและมีความหลากหลาย
ปัจจุบันแมงป่องมีลิขสิทธิ์ภาพยนตร์ไทยและต่างประเทศจากค่ายผู้ผลิตภาพยนตร์ชั้นนำ เช่น
ลิขสิทธิ์ภาพยนตร์”สุริโยไท”, “องค์บาก”, “The Lord of the Rings Trilogy Extended
Version”, “The Aviator”, “The Phantom of the Opera”, “Blade Trinity”,
“15 ค่ำเดือน 11”, “หลบผี…ผีไม่หลบ”, “บุปผาราตรี”, “Kill Bill Volume 1”,
“ปักษาวายุ”, “ซาไกยูไนเต็ด” รวมถึงภาพยนตร์ยิ่งใหญ่ประจำปีอีก 2 เรื่องคือ “ต้มยำกุ้ง” และ
“นเรศวร” เป็นต้น การมีประสบการณ์ในธุรกิจ การมีทีมงานในการจัดหาลิขสิทธิ์
การใช้กลยุทธ์ทางการตลาดและส่งเสริมการขายอย่างมีประสิทธิภาพ
ทำให้แมงป่องสามารถจัดหาและจัดการลิขสิทธิ์ที่มีอยู่ให้สามารถสร้างรายได้อย่างต่อเนื่อง

2) การมีช่องทางการจัดจำหน่าย ปัจจุบันแมงป่องมีสาขาและจุดขายจำนวนทั้งสิ้น 243 แห่ง
กระจายอยู่ตามศูนย์การค้า Modern Trade และชุมชนที่สำคัญทั้งในกรุงเทพฯ และต่างจังหวัด
นอกจากนี้แมงป่องยังมีนโยบายขยายสาขาและจุดขายอย่างต่อเนื่องเพื่อเพิ่มช่องทางการจำหน่ายสินค้าของแมงป่อง
ประกอบกับการจำหน่ายสินค้าผ่านตัวแทนจำหน่ายซึ่งจะจำหน่ายสินค้าของแมงป่องไปยังพื้นที่ต่าง ๆ
ทั่วประเทศ การจำหน่ายผ่านร้าน 7-11 ที่มีกว่า 2,300 สาขา และร้านค้าในย่านชุมชนทั่วไป
จะทำให้แมงป่องสามารถจำหน่ายสินค้าแก่ผู้บริโภคได้อย่างทั่วถึง

3) การผลิตสินค้าที่มีคุณภาพ การมีลิขสิทธิ์ที่มีอยู่จำนวนมาก มีความหลากหลาย
และการจัดอันดับภาพยนตร์ (Rating) เพื่อให้ลูกค้าสามารถเลือกซื้อสินค้าได้ง่ายขึ้น
ประกอบกับการใช้เทคโนโลยีในการผลิตสินค้าที่มีภาพและเสียงที่คมชัด
ทำให้ผู้บริโภคสามารถไว้วางใจในสินค้าที่ผลิตโดยแมงป่องว่ามีคุณภาพทั้งเนื้อหาและตัวสินค้า
ก่อให้เกิดความจงรักภักดีในตราสินค้าแมงป่อง และนำมาซึ่งความมั่นคงของรายได้แก่บริษัทฯ

4) มาตรการควบคุมสินค้าละเมิดลิขสิทธิ์ของบริษัทฯ
ปัจจุบันแมงป่องได้มีการจ้างบริษัทจัดการสินค้าละเมิดลิขสิทธิ์ของบริษัทฯ
การร่วมมือกับผู้จำหน่ายลิขสิทธิ์ในการจับกุมผู้ผลิตและจำหน่ายสินค้าละเมิดลิขสิทธิ์
การร่วมมือกับภาครัฐในการต่อต้านสินค้าละเมิดลิขสิทธิ์อย่างต่อเนื่อง
และการลดราคาสินค้าเพื่อให้สินค้าของบริษัทฯมีความแตกต่างในด้านคุณภาพ
แต่ไม่แตกต่างในด้านราคา
ซึ่งมาตรการดังกล่าวทำให้รายได้ของบริษัทฯมีการเติบโตอย่างต่อเนื่องมากขึ้น

ข. อุตสาหกรรมจำหน่ายเพลง

ถึงแม้ธุรกิจเพลงจะเผชิญกับภาวะซบเซาในช่วงวิกฤตเศรษฐกิจ
แต่การเติบโตของเศรษฐกิจในประเทศในปี 2544-2545
ส่งผลให้ธุรกิจเพลงมีการเติบโตอย่างเห็นไดัชัด โดยในปี 2545
มูลค่าของตลาดธุรกิจเพลงอยู่ที่ประมาณ 5,400 ล้านบาทหรือเติบโตประมาณ 20% เมื่อเทียบกับปี
2544 ที่มีมูลค่าของตลาดเท่ากับ 4,500 ล้านบาท
ทั้งนี้สัดส่วนส่วนแบ่งทางการตลาดของเพลงไทยและเพลงสากลเท่ากับ 80% และ 20%
ของมูลค่าตลาดรวมทั้งหมด[5]

หน่วย: ล้านบาท

  -------------------- --------- -------- ----------- --------- ----------
                       2541      2542     2543        2544      2545

  มูลค่าตลาดธุรกิจเพลง     4,000     5,000    4,000       4,500     5,400

  อัตราการเติบโต (%)     -33%      25%      -20%        13%       20%
  -------------------- --------- -------- ----------- --------- ----------

ที่มา: ศูนย์วิจัยกสิกรไทย

นอกจากกำลังซื้อของผู้บริโภคที่เพิ่มขึ้นตามการเติบโตของเศรษฐกิจในประเทศแล้ว
ปัจจัยที่ทำให้ธุรกิจเพลงมีการเติบโตได้แก่

-   ราคาสินค้าเพลงลดลง โดยเฉพาะสินค้าประเภทซีดี
    เนื่องจากผู้ประกอบการได้หันมาใช้การลดราคาเพื่อป้องกันสินค้าละเมิดลิขสิทธิ์
    ส่งผลให้ผู้บริโภคหันมาซื้อสินค้าที่มีลิขสิทธิ์ถูกต้องมากยิ่งขึ้น

-   ความสามารถในการจัดซื้ออุปกรณ์เครื่องใช้ไฟฟ้าได้ง่ายขึ้น
    เนื่องจากราคาของเครื่องใช้ไฟฟ้ามีแนวโน้มที่ลดลงจากการแข่งขันของผู้ประกอบการในธุรกิจดังกล่าวทั้งภายในประเทศและจากต่างประเทศ
    รวมถึงนโยบายการให้สินเชื่อเช่าซื้อแก่ผู้บริโภคประเภทบุคคลเพิ่มมากขึ้นทั้งจากร้านค้าจำหน่าย
    ซุปเปอร์สโตร์ และห้างสรรพสินค้า รวมถึงผู้ให้สินเชื่อผ่านบัตรเครดิต

-   สินค้ามีคุณภาพและความหลากหลายเพิ่มมากขึ้น
    ปัจจุบันอุตสาหกรรมเพลงมีการพัฒนารูปแบบการนำเสนอเพลงเพิ่มมากขึ้นทั้งแนวที่เป็นทีนิยมอย่าง
    เพลงแนวป๊อป, ป๊อปร็อก, ป๊อปแดนซ์ และเพลงแนวใหม่ ๆ อาทิ อัลเทอร์เนทีฟ ฮิปฮอป
    หรือแม้แต่เพลงแนวอินดี้ รวมถึงการสรรหาและการพัฒนาคุณภาพศิลปินนักร้องอย่างสม่ำเสมอ
    และการพัฒนาผลิตภัณฑ์ให้มีความโดดเด่นและมีคุณภาพด้วยเทคโนโลยีการผลิตที่ทันสมัย
    ทำให้ผู้บริโภคมีทางเลือกในการซื้อสินค้าเพิ่มมากขึ้น
    และมีความจงรักภักดีในตัวสินค้าหรือศิลปินนั้น ๆ

-   การโฆษณาและประชาสัมพันธ์ของธุรกิจเพลง ทั้งในรูปแบบการทำมิวสิควีดีโอ
    การเผยแพร่เพลงผ่านทางวิทยุและรายการโทรทัศน์ การโฆษณาประชาสัมพันธ์เพลง
    การโปรโมทนักร้องด้วยการร่วมกิจกรรมต่าง ๆ
    และการร่วมกับพันธมิตรทางการค้าในการใช้เพลงในการโปรโมทสินค้า รวมถึงบริการอื่น ๆ
    อาทิ เช่น การดาวน์โหลดริงโทน เป็นต้น
    ทำให้ผู้บริโภคมีความรู้จักและคุ้นเคยกับนักร้องและผลงานที่นำเสนอ
    และกระตุ้นความต้องการของผู้บริโภคในสินค้านั้น ๆ

-   สินค้าสามารถหาซื้อได้ง่าย
    เนื่องจากผู้ประกอบการแต่ละรายมีการจัดวางสินค้าของตนเพื่อตอบสนองความต้องการของลูกค้าได้อย่างทั่วถึง
    เช่น การวางสินค้าใน Modern Trade (โลตัส บิ๊กซี คาร์ฟูร์) ซุปเปอร์สโตร์ ร้านสะดวกซื้อ
    อย่าง 7-11 การซื้อผ่านเว็บไซต์ ด้วยระบบออนไลน์เป็นต้น

ภาวะการแข่งขัน

ปัจจุบันผู้ประกอบการที่สำคัญในตลาดเพลงไทย ได้แก่ บริษัท จี เอ็ม เอ็ม แกรมมี่ จำกัด (มหาชน)
และบริษัท อาร์ เอส โปรโมชั่น จำกัด (มหาชน)
ขณะที่ตลาดเพลงสากลมีผู้ประกอบการที่มีบทบาทสำคัญ 5 รายได้แก่ Universal, Warner
Music, Sony Music, BMG (Thailand) และ EMI และ
อย่างไรก็ตามการที่สินค้าหรือเพลงมีการพัฒนาทำให้มีผู้ประกอบการรายใหม่ ๆ
เข้ามามีบทบาทในอุตสาหกรรมนี้ อาทิ เบอร์เกอรี่ มิวสิค บีอีซีเทโร และแมงป่อง

สำหรับแมงป่องในฐานะผู้มีประสบการณ์ในการจำหน่ายสินค้าเพื่อความบันเทิงมากว่า 20 ปี
โดยเฉพาะสินค้าประเภทเพลงซึ่งถือเป็นสินค้าชนิดแรกที่แมงป่องจัดจำหน่าย
รวมถึงการดำเนินนโยบายจำหน่ายสินค้าเพลงอย่างต่อเนื่องเพื่อตอบสนองความต้องการลูกค้าแมงป่องผ่านช่องทางการจัดจำหน่ายที่ปัจจุบันมีอยู่
243 แห่ง และการจัดจำหน่ายผ่านตัวแทนจำหน่าย และร้านค้าทั่วไป
ประกอบกับการขยายธุรกิจผลิตเพลงของกลุ่มแมงป่อง
เพื่อผลิตลิขสิทธิ์เพลงไทยให้แก่แมงป่องจัดจำหน่าย เป็นการเพิ่มผลิตภัณฑ์ใหม่ ๆ
ให้กับสินค้าแมงป่องจากอดีตที่มีเพลงสากลรวมฮิตภายใต้โลโก้ MAXX Music เพียงอย่างเดียว
มาเป็นเพลงสากลและเพลงไทย นับเป็นการเพิ่มความหลากหลายในตัวผลิตภัณฑ์แก่ลูกค้าแมงป่อง
อันจะก่อให้เกิดความจงรักภักดีในสินค้าแมงป่อง
และนำมาซึ่งการเติบโตของรายได้จากจำหน่ายอัลบั้มเพลงอย่างต่อเนื่อง

3.1.4 งานที่ยังไม่ส่งมอบ

งานที่ได้รับการส่งมอบ / ยังไม่ส่งมอบ / ตัวอย่างลิขสิทธิ์ภาพยนตร์

ตัวอย่างลิขสิทธิ์ภาพยนตร์จากค่ายหนังต่างๆมีรายชื่อหนังดังต่อไปนี้

-   เดือน ม.ค. : “ทวารยังหวานอยู่”, “สุริยะฆาต”, “The Final Cut”, ฯลฯ

-   เดือน ก.พ. : .”อุกกาบาต”, “ซีอุย”, “Love so Divine”, “Something About
    1%”,ฯลฯ

-   เดือน มี.ค. : “After the Sunset”, “ขุนกระบี่ ผีระบาด”, “ซาไก ยูไนเต็ด”,
    “หมานคร”, ฯลฯ

-   เดือน เม.ย. : “Blade Trinity”, “The Phantom of the Opera”, “The Lord
    of the Rings: Trilogy Extended Version”, “เอ๋อเหรอ”, “คนหอนขี้เรื้อน”,
    ฯลฯ

-   เดือน พ.ค. : “The Aviator”, “Finding Neverland”, “ซุ้มมือปืน”, “โรงเตี๊ยม”,
    ฯลฯ

-   เดือน มิ.ย. : “คนเห็นผี 10”, “Son of The Mask”, “Assault on Precinct
    13”, “Hostage”, ฯลฯ

-   เดือน ก.ค. : “หลวงพี่เท่ง”, “จอมขมังเวทย์”, “7 ประจัญบาน 2”, “Sound of
    Thunder”, ฯลฯ

-   เดือน ส.ค. : “บุปผาราตรี เฟส 2”, “นานาซ่า”, “เดอะ เมีย”, “Sin City”,ฯลฯ

-   เดือน ก.ย. : “3 สิงห์ชิง (ห)มาเกิด”, “เฉิ่ม”, “แหยม ยโสธร”,ฯลฯ

-   เดือน ต.ค. : “มือปืนเก๋าเจ๋ง”, “คนระลึกชาติ”, ฯลฯ

หมายเหตุ: กำหนดการดังกล่าวอาจมีการเปลี่ยนแปลง

* เป็นลิขสิทธิ์ที่แมงป่องเป็นผู้จัดซื้อเพื่อฉายในโรงภาพยนตร์ และจัดจำหน่ายในรูปแบบวีซีดี ดีวีดี

ทั้งนี้แมงป่องยังมีลิขสิทธิ์จากค่ายสหมงคลฟิล์มซึ่งจะสามารถผลิตในรูปแผ่นวีซีดี และดีวีดีตั้งแต่ปี
2548-2549 ประมาณ 266 เรื่อง โดยจะเริ่มจัดจำหน่ายในรูปแผ่นวีซีดี ดีวีดีในเดือนมีนาคม 2548

3.2 ธุรกิจให้เช่าสินค้าและลิขสิทธิ์เพื่อความบันเทิง

3.2.1 ลักษณะผลิตภัณฑ์หรือบริการ

ผลิตภัณฑ์และบริการเพื่อให้เช่าจะเป็นประเภทภาพยนตร์ทั้งไทยและต่างประเทศ สารคดี การ์ตูน
และความบันเทิงอื่น ๆ ในรูปแบบวีดีโอ วีซีดี ดีวีดีที่มีลิขสิทธิ์ถูกต้อง ซึ่งสามารถแบ่งได้เป็น 2
ประเภทคือ

-   สินค้าลิขสิทธิ์แมงป่อง แมงป่องสามารถให้เช่ากับลูกค้าเพื่อชมภายในบ้านผ่านร้านแมงป่อง
    และ/หรือขายสินค้าพร้อมลิขสิทธิ์ให้เช่าแก่คู่ค้าซึ่งทำหน้าที่ในการเป็นตัวแทนศูนย์เช่าสินค้าลิขสิทธิ์แมงป่องเพื่อจำหน่ายสินค้าให้เช่าแก่ร้านค้าทั่วไป
    นอกจากการจำหน่ายสินค้าเพื่อให้เช่าในรูปแบบวีซีดี และดีวีดีแล้ว
    แมงป่องยังมีการจำหน่ายลิขสิทธิ์แก่ผู้ประกอบการธุรกิจศูนย์เช่าเพื่อผลิตและจำหน่ายสินค้าเพื่อเช่าอย่างเดียวต่อไป

-   สินค้าลิขสิทธิ์ภายใต้ตราสินค้าคู่ค้ารายอื่นๆ แมงป่องจะให้เช่ากับลูกค้าเพื่อชมภายในบ้าน

ทั้งนี้ในปี 2546 กลุ่มแมงป่องมีรายได้จากการให้บริการเช่าสินค้าจำนวน 50.34 ล้านบาท
และรายได้จากการขายลิขสิทธิ์เพื่อเช่าจำนวน 14.06 ล้านบาท หรือคิดเป็นสัดส่วนร้อยละ 4.42
ของรายได้รวมกลุ่มแมงป่อง สำหรับในช่วงปี 2547
กลุ่มแมงป่องมีรายได้จากการให้บริการเช่าสินค้าจำนวน 39.53 ล้านบาท
และรายได้จากการขายลิขสิทธิ์เพื่อเช่าจำนวน 29.08 ล้านบาท หรือคิดเป็นสัดส่วนร้อยละ 4.43
ของรายได้รวมกลุ่มแมงป่อง

3.2.2 การจัดหาสินค้าและบริการ

บริษัทฯผลิตสินค้าภายใต้ลิขสิทธิ์แมงป่องส่วนหนึ่งจากการจัดจำหน่ายเพื่อนำมาประกอบธุรกิจให้เช่า
สำหรับสินค้าภายใต้ตราสินค้าอื่น บริษัทฯจัดซื้อจากคู่ค้าที่จำหน่ายสินค้าดังกล่าวโดยตรง อาทิ เช่น
บริษัท ซีวีดี อินเตอร์เนชั่นแนล จำกัด (มหาชน) และบริษัท ไรท์ พิคเจอร์ เป็นต้น

3.2.3 การตลาดและภาวะการแข่งขัน

1) การตลาด

1.  กลยุทธ์การตลาด

บริษัทฯไม่มีนโยบายในการรุกตลาดเช่า เนื่องจากระดับราคาสินค้าวีซีดีและดีวีดีได้ลดลงมาเรื่อยๆ
จนทำให้มีลักษณะคล้ายสินค้าอุปโภคบริโภคทั่วไปที่สามารถซื้อหาได้ง่ายในราคาประหยัด
อย่างไรก็ตามบริษัทฯยังมีธุรกิจให้เช่าสินค้าซึ่งอยู่รวมกับร้านขายสินค้าของแมงป่องโดยเน้นคุณภาพของสินค้าและนโยบายการตั้งราคาให้สามารถแข่งขันกับผู้ประกอบการให้เช่ารายอื่นๆได้

ข. ลักษณะลูกค้าและกลุ่มเป้าหมาย

กลุ่มลูกค้าเป้าหมายหลักของบริษัทฯเป็นกลุ่มบุคคลที่นิยมชมภาพยนตร์ที่บ้าน
และนิยมสะสมผลงานภาพยนตร์

ค. การจำหน่ายและช่องทางการจำหน่าย

ปัจจุบันธุรกิจให้เช่าสินค้าเพื่อความบันเทิงใช้ช่องทางการจำหน่ายร่วมกับธุรกิจค้าปลีกโดยใช้สาขาของแมงป่องบางสาขาที่มีขนาดพื้นที่ใหญ่
ซึ่งสามารถแบ่งช่องทางการจำหน่ายเป็น 2 ช่องทางคือ

-   ร้านแมงป่อง ซึ่งมีจำนวนทั้งสิ้น 22 สาขา ตั้งอยู่ในกรุงเทพฯ 19 สาขา และต่างจังหวัด 3
    สาขา

-   ร้าน Franchise ของแมงป่อง ซึ่งมีจำนวนทั้งสิ้น 9 สาขา ตั้งอยู่ในกรุงเทพฯ 8
    สาขาและต่างจังหวัด 1 สาขา

2) อุตสาหกรรมและภาวะการแข่งขัน

ในช่วงที่ผ่านมามูลค่าของตลาดศูนย์เช่าวีดีโอมีการลดลงอย่างมากจากเดิมที่มีมูลค่าประมาณ 2,000
ล้านบาทในปี 2543 มาเป็น 700 ล้านบาทในปี 2545
อันเป็นผลมาจากการที่ราคาสินค้าของตลาดขายขาดมีการลดลงขณะที่สินค้าของการขายขาดและการให้เช่าไม่มีความแตกต่างกัน
ทำให้ผู้บริโภคหันไปซื้อสินค้าแทนการเช่าจากศูนย์วีดีโอ
และส่งผลให้ตลาดขายขาดครองส่วนแบ่งการตลาดอยู่กว่า 70%[6]
ปัจจุบันการแข่งขันในธุรกิจให้เช่าอยู่ในระดับสูง
ทำให้ผู้ประกอบการมุ่งเน้นใช้กลยุทธ์ทางการตลาดและส่งเสริมการขาย
การหาพันธมิตรทางธุรกิจเพื่อวางจำหน่ายสินค้าให้เช่าตอบสนองความต้องการของลูกค้าในพื้นที่ต่าง
ๆ (Niche market) การเพิ่มสินค้าอื่น ๆ
เข้ามาวางจำหน่ายในร้านหรือศูนย์เช่าเพื่อเพิ่มรายได้ให้กับศูนย์เช่านั้น ๆ
การใช้ระบบเทคโนโลยีที่ทันสมัยในการบริหารสินค้าเพื่อให้มีสินค้าตอบสนองความต้องการของลูกค้าและไม่เกิดปัญหาการมีปริมาณสินค้ามากเกินไป
และการปรับเปลี่ยนสินค้าในรูปแบบสื่อวีซีดี ดีวีดีให้เป็นไปตามความนิยมของลูกค้ามากขึ้น

สำหรับผู้ประกอบการที่มีบทบาทสำคัญในธุรกิจสามารถแบ่งออกได้เป็น 2 ประเภท คือ

(1) ศูนย์เช่าประเภทสาขา (Chain Store) อาทิ แมงป่อง ซึทาญ่า Block Buster
    และวีดีโออีซี่ เป็นต้น

(2) ศูนย์เช่าประเภทไม่มีสาขา ซึ่งกระจายอยู่ตามชุมชนต่าง ๆ ทั่วประเทศ

เนื่องจากอุตสาหกรรมนี้มีขนาดลดลงและมีการแข่งขันที่สูง
แมงป่องจึงมีนโยบายในการลดขนาดธุรกิจให้เช่าลง
โดยมุ่งเน้นธุรกิจผลิตและจำหน่ายแผ่นวีซีดีและดีวีดีเพิ่มมากขึ้น

3.2.4 งานที่ยังไม่ส่งมอบ

-ไม่มี-

3.3 ธุรกิจผลิตหนังโรงและโฮมมูวี่

3.3.1 ลักษณะผลิตภัณฑ์หรือบริการ

หนังโรง มีลักษณะเป็นภาพยนตร์ไทยที่มีระยะเวลาในการนำเสนออยู่ในช่วงระยะเวลาประมาณ
1.30-2.00 ชั่วโมง
เพื่อสื่อเนื้อเรื่องในบทภาพยนตร์ออกมาเป็นเรื่องราวให้แก่ผู้ชมครั้งแรกผ่านการฉายในโรงภาพยนตร์
โดยธุรกิจผลิตหนังโรงของแมงป่อง ตัวอย่างหนังโรงของกลุ่มแมงป่อง ได้แก่ ภาพยนตร์เรื่อง
“บุปผาราตรี”, “บุปผาราตรี เฟส 2” นำแสดงโดย พลอย ไลลา บุญยศักดิ์
และภาพยนตร์เรื่อง”เจ้าสาวผัดไทย” นำแสดงโดย นภคปภา นาคประสิทธิ์ (มะหมี่)
โดยแมงป่องมีรายได้จากธุรกิจภาพยนตร์ในปี 2546 และ ปี 2547 เท่ากับ 19.27 ล้านบาท และ
0.79 ล้านบาท หรือคิดเป็นร้อยละ 1.32 และ 0.05 ของรายได้รวม ตามลำดับ

โฮมมูวี่ มีลักษณะเป็นภาพยนตร์ไทยที่มีระยะเวลาในการนำเสนออยู่ในช่วงระยะเวลาประมาณ
1.00-2.00 ชั่วโมง เพื่อนำเสนอบทภาพยนตร์ให้แก่ผู้ชมในรูปแบบวีซีดี และดีวีดี
โดยไม่ผ่านโรงภาพยนตร์ ตัวอย่างโฮมมูวี่ของกลุ่มแมงป่องที่ผ่านมา ได้แก่

+----------------------------------+-----------------------------------+
| เรื่อง                             | แนวภาพยนตร์                        |
+----------------------------------+-----------------------------------+
| “ปล้นก็ปล้นวะ”                      | ตลก                               |
+----------------------------------+-----------------------------------+
| “นัดกับผีตอนตี 2”                    | ตลก                               |
+----------------------------------+-----------------------------------+
| “ปาฏิหาริย์พระแม่กวนอิม”              | ชีวิต                               |
+----------------------------------+-----------------------------------+
| “สังข์ทอง”                         | วรรณคดี / ตลก                      |
+----------------------------------+-----------------------------------+
| “ช้างเพื่อนแก้ว 2”                   | ตลก                               |
+----------------------------------+-----------------------------------+
| เณรจิ๋วจอมขมังเวทย์                  | อภินิหาร                            |
+----------------------------------+-----------------------------------+

3.3.2 การจัดหาผลิตภัณฑ์

กลุ่มแมงป่องมีนโยบายในการได้มาทั้งหนังโรงและโฮมมูวี่ดังนี้

-   การคัดเลือกเนื้อเรื่องหรือบทภาพยนตร์ โดยการคัดเลือกบทภาพยนตร์ที่มีคุณภาพ
    ไม่จำกัดบทภาพยนตร์รูปแบบใดแบบหนึ่ง เพื่อสร้างความหลากหลายของผลิตภัณฑ์
    โดยแหล่งที่มาของผลิตภัณฑ์มาจากการเสนอจากผู้กำกับอิสระทั่วไป
    และจากการการสรรหาบทภาพยนตร์ของกลุ่มแมงป่อง

-   การพิจารณาผู้กำกับและทีมงานในการผลิตภาพยนตร์
    ปัจจุบันกลุ่มแมงป่องมีนโยบายในการจ้างผู้กำกับและทีมงานผลิตอิสระจากภายนอก
    ที่มีการบริหารการจัดการอย่างเป็นระบบ มีอุปกรณ์ที่มีคุณภาพ และมีผลงานเป็นที่ยอมรับ

-   การคัดเลือกนักแสดง ที่มีความสามารถและคุณสมบัติที่เหมาะสมในการนำเสนอบทภาพยนตร์นั้น
    ๆ

-   การผลิตภาพยนตร์ หนังโรงและโฮมมูวี่จะใช้ระยะเวลาเฉลี่ยในการผลิตประมาณ 6-12 เดือน
    และ 1-2 เดือนตามลำดับ ทั้งนี้ขึ้นอยู่กับความพร้อมของบทภาพยนตร์ ทีมงานและอุปกรณ์
    นักแสดง และสถานที่ในการถ่ายทำ
    ถึงแม้แมงป่องจะใช้ผู้กำกับและทีมงานอิสระในการผลิตภาพยนตร์
    แต่แมงป่องมีบุคลากรของแมงป่องในการควบคุมการผลิตให้มีคุณภาพและควบคุมงบประมาณในการผลิตให้เป็นไปตามกำหนด

3.3.3 การตลาดและภาวะการแข่งขัน

1)  การตลาด

-   กลยุทธ์ช่องทางการจัดจำหน่าย
    โดยจัดจำหน่ายผ่านแมงป่องที่มีประสบการณ์และความชำนาญในการจัดจำหน่ายสินค้าผ่านพันธมิตรทางการค้าที่เป็นโรงภาพยนตร์
    และสายหนังต่าง ๆ และในรูปแบบวีซีดีและดีวีดี ผ่านสาขาและจุดขายของแมงป่องจำนวน 243
    แห่ง ผู้จัดจำหน่ายและตัวแทนจำหน่ายสินค้าของแมงป่องทั่วประเทศ

-   กลยุทธ์การสร้างความหลากหลายของผลิตภัณฑ์ที่มีคุณภาพ
    กลุ่มแมงป่องมุ่งเน้นผลิตหนังโรงและโฮมมูวี่ที่มีรูปแบบหลากหลาย ได้แก่ หนังตลก หนังชีวิต
    หนังแนววรรณคดี หนังแนวอภินิหาร รวมทั้งหนังรัก
    เพื่อให้แมงป่องมีสินค้าที่สามารถตอบสนองกลุ่มลูกค้าได้ทุกเพศ ทุกวัย

-   กลยุทธ์การส่งเสริมการตลาด กลุ่มแมงป่องมีนโยบายในการโฆษณาและประชาสัมพันธ์
    รวมทั้งการจัดกิจกรรมต่างๆ
    เพื่อส่งเสริมและให้ข้อมูลผลิตภัณฑ์ของแมงป่องแก่ลูกค้าได้อย่างทั่วถึง โดยผ่านสื่อโทรทัศน์ วิทยุ
    และสิ่งพิมพ์ อาทิ หนังสือพิมพ์ แผ่นโฆษณา เป็นต้น

2)  กลุ่มลูกค้าและช่องทางการจำหน่าย

กลุ่มแมงป่องมีนโยบายในการจำหน่ายหนังโรงและโฮมมูวี่ผ่านรูปแบบวีซีดี และดีวีดี
เป็นหลักเนื่องจากมีความแข็งแกร่งในการจัดการลิขสิทธิ์เพื่อจำหน่ายผ่านช่องทางของแมงป่องดังที่กล่าวในข้อ
3.1.3 (3) อย่างไรก็ตามกลุ่มแมงป่องมีนโยบายในการนำเสนอภาพยนตร์
ผ่านการจำหน่ายให้กับโรงภาพยนตร์โดยแบ่งรายได้จากการจำหน่ายตั๋วภาพยนตร์กับโรงภาพยนตร์
(Revenue sharing)
ผ่านการจำหน่ายให้กับสายหนังในต่างจังหวัดทั้งในรูปแบบขายลิขสิทธิ์สำหรับฉายในโรงภาพยนตร์
และการแบ่งรายได้จากการจำหน่ายตั๋วภาพยนตร์กับสายหนัง

  3) อุตสาหกรรมและภาวะการแข่งขัน

  ก. การผลิตหนังโรง

อุตสาหกรรมผลิตภาพยนตร์ไทยมีการเติบโตอย่างชัดเจนในช่วงปี 2545
อันเป็นผลมาจากการประสบความสำเร็จในภาพยนตร์ไทย ที่มีการพัฒนาเนื้อหาและคุณภาพการผลิต
อาทิ เช่น ภาพยนตร์เรื่องนางนาก ภาพยนตร์เรื่องสุริโยไท เป็นต้น
ส่งผลให้ภาพยนตร์ไทยเป็นที่ยอมรับและเป็นที่ต้องการจากผู้ชมเพิ่มมากขึ้น
ผู้ประกอบการหลายค่ายได้เพิ่มกำลังการผลิตเพื่อตอบสนองความต้องการที่เพิ่มขึ้นเพื่อให้ได้มาซึ่งการถือครองสัดส่วนรายได้ในตลาดภาพยนตร์ไทยที่มีการเติบโตดังกล่าว
ทั้งนี้มูลค่าตลาดภาพยนตร์ในปี 2545 เท่ากับ 3,400 [7]ล้านบาท
โดยสัดส่วนภาพยนตร์ไทยเท่ากับร้อยละ 24 ของจำนวนดังกล่าว ถึงแม้ในปี 2545
จะไม่มีภาพยนตร์ไทยที่สามารถทำรายได้ดังเช่นนางนาก และสุริโยไทในปี 2543 และ 2544
ตามลำดับก็ตาม แต่จากภาวะเศรษฐกิจที่มีการเติบโตอย่างต่อเนื่อง
ประกอบกับการที่ภาพยนตร์ไทยมีรูปแบบการนำเสนอที่มีความหลากหลาย
การผลิตที่มีคุณภาพเพิ่มมากขึ้น การโฆษณาประชาสัมพันธ์ของผู้ผลิตและโรงภาพยนตร์
รวมถึงการพัฒนาโรงภาพยนตร์ในปัจจุบันให้เป็นแหล่งความบันเทิงที่มีสิ่งอำนวยสะดวกและบันเทิงให้กับผู้ชม
ประกอบกับความต้องการของผู้ผลิตแผ่นวีซีดีและดีวีดีเพื่อนำลิขสิทธิ์ไปผลิตและจำหน่ายต่อไป
ซึ่งจะสนับสนุนให้ธุรกิจผลิตภาพยนตร์ไทยมีการเติบโตได้
โดยศูนย์วิจัยกสิกรไทยคาดว่ามูลค่าตลาดของธุรกิจโรงภาพยนตร์จะมีมูลค่า 5,400 ล้านบาท ในปี
2546 และจะมีมูลค่าประมาณ 6,400-6,700 ล้านบาทในปี 2547
ซึ่งรายได้จากการฉายภาพยนตร์มีสัดส่วนประมาณร้อยละ 70-80
ของรายได้รวมของธุรกิจโรงภาพยนตร์[8]

ปัจจุบันมีผู้ประกอบธุรกิจผลิตภาพยนตร์หลายค่าย เช่น สหมงคลฟิล์ม, ไฟว์สตาร์, อาร์ เอส ฟิล์ม,
จี ที เอช (จี เอ็ม เอ็ม ไท หับ), ฟิล์มบางกอก, พระนครฟิล์ม, และซีเอ็มฟิล์ม เป็นต้น
โดยแมงป่องได้เริ่มธุรกิจผลิตภาพยนตร์ในปี 2546 เพื่อสนับสนุนธุรกิจผลิตและจำหน่ายวีซีดี
ดีวีดีของแมงป่องเป็นหลัก
อย่างไรก็ตามถึงแม้ธุรกิจผลิตหนังโรงจะมีการแข่งขันสูงทั้งจากภาพยนตร์ไทยและต่างประเทศรวมถึงการเข้ามาร่วมส่วนแบ่งการตลาดของโฮมมูวี่
แต่การที่แมงป่องในฐานะผู้นำในธุรกิจและมีประสบการณ์ในการจัดจำหน่ายสินค้าเพื่อความบันเทิง
และมีความสัมพันธ์อันดีกับพันธมิตรทางการค้า
ประกอบกับความสามารถในการผลิตภาพยนตร์ที่มีคุณภาพ เป็นที่ต้องการของผู้ชม
การทำโฆษณาและประชาสัมพันธ์ได้อย่างมีประสิทธิภาพ
และมีช่องทางการจัดจำหน่ายแผ่นวีซีดีและดีวีดีที่แข็งแกร่ง
ทำให้บริษัทฯเชื่อว่าจะสามารถแข่งขันในธุรกิจนี้ได้

ข. การผลิตโฮมมูวี่

ธุรกิจผลิตโฮมมูวี่ซึ่งเริ่มขึ้นในปี 2545 อันเป็นผลมาจากการขยายตัวของธุรกิจผลิตแผ่นวีซีดีและดีวีดี
ทำให้มีความต้องการลิขสิทธิ์เพื่อนำมาผลิตแผ่นภาพยนตร์ดังกล่าว
การที่โฮมมูวี่มีการลงทุนไม่มากดังเช่นหนังโรง
และใช้ระยะเวลาในการผลิตโดยเฉลี่ยน้อยกว่าหนังโรงคือประมาณ 1-2 เดือน
ทำให้มีผู้ผลิตหนังโรงหลายรายหันมาผลิตโฮมมูวี่เพิ่มมากขึ้น
ผู้ประกอบการส่วนใหญ่จะเป็นผู้ผลิตและจำหน่ายแผ่นวีซีดีและดีวีดีที่จ้างให้ผู้ผลิตหนังโรงอิสระผลิตโฮมมูวี่
สำหรับแนวโน้มและภาวะการแข่งขันโปรดดูรายละเอียดของธุรกิจผลิตและจัดจำหน่ายแผ่นวีซีดีและดีวีดีภาพยนตร์
ในหัวข้อ 3.1.3 ข้อ 4 (ก.)

3.3.4 งานที่ยังไม่ได้ส่งมอบ

เรื่องบุปผาราตรี 2 ซึ่งฉายในโรงภาพยนตร์ในปี 2548

3.4 ธุรกิจผลิตเพลง

3.4.1 ลักษณะผลิตภัณฑ์

โครงสร้างธุรกิจเพลงของกลุ่มแมงป่องที่มีการแบ่งแยกการบริหารที่ชัดเจนในการผลิตเพลงไทยที่มีทั้งรูปแบบเพลงไทยสากลแนวป๊อปแดนซ์
และแนวเพลงลูกทุ่งลูกกรุง สำหรับผลงานเพลงในช่วงปีที่ผ่านมาของแมงป่องมีดังนี้

  -------- ------------------------------ -------------------------------
  ลำดับ     ศิลปิน                           อัลบั้ม

  1        รวมเพลงลูกทุ่งติดฝัน                เพลงประกอบภาพยนตร์

  2        ศรีไพร สารีวงษ์ ชุด 2              ขายด่วน

  3        น้องมายต์                        ป่วนเมือง

  4        สายฝน อุทัยรัตน์ ชุด 2              รักพ่ายใจสู้

  5        รวมเพลงลูกทุ่ง                    แครอท แด๊นซ์
  -------- ------------------------------ -------------------------------

ทั้งนี้รายได้จากธุรกิจเพลงของค่ายในสังกัดแมงป่องได้สะท้อนในรายได้จากการจำหน่ายสินค้าโฮมเอ็นเตอร์เทนเมนท์ประมาณ
119 ล้านบาท หรือคิดเป็นร้อยละ 7.69 ของรายได้รวม
โดยรายได้ส่วนใหญ่มาจากการจำหน่ายอัลบั้มเพลงป่วนเมือง ของศิลปิน “น้องมายต์”
ที่มียอดขายประมาณ 1 ล้านชุด

3.4.2 การจัดหาผลิตภัณฑ์หรือบริการ

-   การสรรหาและพัฒนาศิลปิน กลุ่มแมงป่องมีนโยบายในการสรรหานักร้องที่มีคุณภาพ
    จากตัวแทนอิสระและจากการที่ศิลปินดังกล่าวเข้ามาสมัครที่บริษัทฯ
    ซึ่งเมื่อโปรดิวเซอร์ได้คัดเลือกศิลปินแล้ว จะมีการวาง Concept
    ให้กับศิลปินแต่ละคนโดยคำนึงถึงความเป็นตัวตนของศิลปินและหลักการตลาดประกอบกัน
    จากนั้นกลุ่มแมงป่องจะมีการพัฒนาศิลปินดังกล่าวทั้งในเรื่องทักษะการร้องเพลง และการแสดง
    เพื่อเตรียมพร้อมศิลปินในการออกอัลบั้มเทปต่อไป

-   เนื้อร้องและทำนองเพลง
    กลุ่มแมงป่องมีบุคลากรที่มีทักษะและประสบการณ์ในการแต่งเนื้อร้องและทำนองเพลงในแต่ละด้านเพื่อให้มีความหลากหลายในแนวดนตรี
    อย่างไรก็ตามกลุ่มแมงป่องยังเปิดช่องทางในการสรรหาเนื้อร้องและทำนองเพลงจากผู้ที่สนใจที่จะร่วมงานกับแมงป่อง
    โดยการส่งตัวอย่างเทปทำนองเพลงมาให้พิจารณา

-   การผลิตเทปและซีดี เมื่อได้ศิลปิน เนื้อร้องและทำนองแล้ว
    ขั้นตอนต่อมาคือการเข้าห้องอัดเสียงบันทึกเข้าเทปแม่แบบ
    เพื่อนำเทปแม่แบบส่งไปยังโรงงานผลิตเทป และซีดี ซึ่งเป็นคู่ค้ากับกลุ่มแมงป่อง

3.4.3 การตลาดและภาวะการแข่งขัน

1)  การตลาด

-   การสร้างความหลากหลายของผลิตภัณฑ์และมีคุณภาพ
    โดยการผลิตเพลงทุกแนวเพลงเพื่อตอบสนองความต้องการของผู้ฟังทุกรูปแบบ ทั้ง ป๊อป
    ป๊อปแดนซ์ แนวเพลงอินดี้ และแนวเพลงลูกทุ่งลูกกรุง ประกอบกับการมุ่งเน้นผลงานที่มีคุณภาพ
    ตั้งแต่การคัดสรรและพัฒนาศิลปิน
    การแต่งเนื้อร้องและทำนองให้ตรงกับรสนิยมและสมัยนิยมของกลุ่มลูกค้าเป้าหมายของแต่ละผลิตภัณฑ์
    จนกระทั่งการควบคุมการผลิต

-   การใช้ช่องทางจัดจำหน่ายของแมงป่อง เนื่องจากแมงป่องมีสาขาและจุดขายกว่า 243 แห่ง
    ประกอบกับการมีคู่ค้าที่ดำเนินธุรกิจร่วมกันมานาน ทั้งที่เป็นผู้จัดจำหน่ายค้าปลีกและค้าส่ง
    ในเขตกรุงเทพและต่างจังหวัด
    ซึ่งถือเป็นจุดแข็งของกลุ่มแมงป่องในการจำหน่ายสินค้าของแมงป่องได้อย่างทั่วถึง

-   การโฆษณาและประชาสัมพันธ์
    กลุ่มแมงป่องมีนโยบายในการโฆษณาและประชาสัมพันธ์สินค้าเพลงอย่างต่อเนื่องตั้งแต่ก่อนที่สินค้าจะเริ่มจัดจำหน่าย
    ทั้งในสื่อวิทยุ โทรทัศน์ และสิ่งพิมพ์ รวมทั้งการให้ศิลปินของกลุ่มแมงป่องมีการแสดงหรือเป็น
    Presenter ให้กับผู้สนับสนุน (Sponsor) การแสดงภาพยนตร์และการไปทัวร์คอนเสิร์ต
    ทั้งนี้สัดส่วนการใช้สื่อต่างๆจะขึ้นกับแนวเพลงและกลุ่มลูกค้าเป้าหมายของแต่ละค่ายเพลง

2)  กลุ่มลูกค้าและช่องทางการจำหน่าย

แมงป่องผลิตและจำหน่ายสินค้าเพลงให้ลูกค้าผ่านช่องทางการจำหน่ายเดิมของแมงป่อง ดังข้อ
3.1.3 (3)

3)  ภาวะการแข่งขัน

  รายละเอียดเช่นเดียวกับหัวข้อ 3.1.3 ข้อ 4 (ข)

3.4.4 งานที่ยังไม่ได้ส่งมอบ

-ไม่มี-

[1] “ธุรกิจโฮมเอ็นเตอร์เทนเมนท์ขยับอีกรอบ หลายค่ายโดดลุยดีวีดีเต็มสูบ ปี 2546” ,
กรุงเทพธุรกิจ 12 พฤศจิกายน 2545

[2] 3 ข้อมูลจากบริษัท

[3] คาดการณ์โดยฝ่ายบริหารบริษัท

[4] คาดการโดยผู้บริหารของบริษัทฯ

[5] หนังสือพิมพ์กรุงเทพธุรกิจ: 24 ธันวาคม 2545

[6] หนังสือพิมพ์ประชาชาติธุรกิจ ฉบับวันที่ 19-22 สิงหาคม 2545 /ผู้จัดการรายสัปดาห์ ฉบับวันที่
28 เม.ย. –4 พ.ค. 2546

[7] ข้อมูลจากบริษัทฯตัวแทนจำหน่ายภาพยนตร์

[8] ศูนย์วิจัยกสิกรไทย 10 ตุลาคม 2546